CELEX: 52018PC0509
Language: mt
Date: 2018-07-02
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lil-Latvja tintroduċi miżura speċjali li tidderoga mill-Artikolu 193 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 2.7.2018
            COM(2018) 509 final
            2018/0270(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lil-Latvja tintroduċi miżura speċjali li tidderoga mill-Artikolu 193 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               
                  Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (minn hawn ’il quddiem, “id-Direttiva tal-VAT”), il-Kunsill, huwa u jaġixxi b’mod unanimu fuq proposta mill-Kummissjoni jista’ jawtorizza lil kwalunkwe Stat Membru biex japplika miżuri speċjali għal deroga mid-dispożizzjonijiet ta’ dik id-Direttiva, sabiex tiġi ssimplifikata l-proċedura tal-ġbir tal-VAT jew sabiex jiġu evitati ċerti tipi ta’ evażjoni jew ta’ evitar tat-taxxa.
               
               
                  B’ittra rreġistrata mal-Kumissjoni fid-9 ta’ April 2018, il-Latvja talbet deroga mill-Artikolu 193 tad-Direttiva tal-VAT sabiex tapplika l-mekkaniżmu tar-reverse charge għall-fornimenti ta’ metalli parzjalment maħduma ferrużi u mhux ferrużi. F’konformità mal-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra, bit-talba tal-Latvja, bl-ittra tal-4 ta’ Mejju 2018. Bl-ittra tas-7 ta’ Mejju 2018, il-Kummissjoni nnotifikat lil-Latjva li hija kellha l-informazzjoni kollha meħtieġa biex tqis it-talba.
               
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Bħala regola ġenerali, l-Artikolu 193 tad-Direttiva tal-VAT jistipula li l-persuna taxxabbli li tagħmel il-forniment ta’ merkanzija jew servizzi, normalment tkun dik responsabbli mill-ħlas tat-taxxa fuq il-valur miżjud (VAT).
               
            
            
               Skont l-Artiklu 199a(1) tad-Direttiva tal-VAT, l-Istati Membri jistgħu jipprevedu li l-persuna responsabbli mill-ħlas tal-VAT fuq il-fornimenti elenkati f’dan l-Artikolu tkun il-persuna taxxabbli li lillha jsir il-forniment (il-mekkaniżmu tar-reverse charge). Skont il-proċedura tar-reverse charge, il-persuna taxxabbli, li lilha jsiru l-fornimenti, issir dik responsabbli mill-ħlas tal-VAT. Il-persuna taxxabbli, dment li jkollha dritt sħiħ tat-tnaqqis, simultanjament tiddikjara u tnaqqas il-VAT korrispondenti tal-forniment, u b’hekk effettivament ma jsir ebda ħlas tal-VAT lit-Teżor. Il-fornimenti ta’ metalli parzjalment maħduma ferrużi u mhux ferrużi huma inklużi fil-punt (j) tal-Artikolu 199a, il-paragrafu 1. 
            
            
               
                  Il-Latvja ma għamlitx użu mill-għażla tal-Artikolu 199a (1)(j) tad-Direttiva tal-VAT u ma applikatx il-mekkaniżmu tar-reverse charge għall-fornimenti ta’ metalli parzjalment maħduma ferrużi u mhux ferrużi. Madankollu, minħabba li reċentement ġew skoperti skemi ta’ frodi fil-fornimenti ta’ dawn il-prodotti, il-Latvja tixtieq tintroduċi l-mekkaniżmu tar-reverse charge għall-fornimenti domestiċi ta’ metalli parzjalment maħduma ferrużi u mhux ferrużi. 
               
            
            
               Skont l-Artikolu 199a(1) tad-Direttiva tal-VAT, il-mekkaniżmu tar-reverse charge jista’ jiġi applikat sal-31 ta’ Diċembru 2018 u għal perjodu minimu ta’ sentejn. Billi l-kundizzjoni tal-perjodu ta’ sentejn mhijiex issodisfata, il-Latvja ma tistax tapplika l-mekkaniżmu tar-reverse charge abbażi ta’ dan l-Artikolu. 
            
            
               Konsegwentement, il-Lavtja qed titlob deroga mill-Artikolu 193 tad-Direttiva tal-VAT biex tkun awtorizzata tapplika l-mekkaniżmu tar-reverse charge għall-fornimenti ta’ metalli parzjalment maħduma ferrużi u mhux ferrużi abbażi tal-Artikolu 395 tad-Direttiva tal-VAT. 
            
            
               Il-Latvja tiddikjara li waqt l-awditi tat-taxxa ġew identifikati skemi ta’ frodi tal-VAT fis-settur tal-prodotti tal-metall. Meta kienu vvalutati l-awditi tat-taxxa fejn ġiet individwata l-evażjoni tat-taxxa fir-rigward ta’ tranżazzjonijiet tal-prodotti tal-metall, il-Latvja skopriet li dawn sistematikament wasslu għal ammonti sinifikanti ta’ taxxa addizzjonali li jridu jitħallsu. Dawn il-valutazzjonijiet addizzjonali ammontaw sa darbtejn il-medja ta’ valutazzjonijiet addizzjonali wara l-awditi. Skont il-Latvja, dan jindika r-riskju għoli ta’ frodi fi tranżazzjonijiet li jinvolvu l-prodotti tal-metall. 
            
            
               Skont l-informazzjoni li tat il-Latvja, ittieħdu għadd ta’ miżuri mil-Latvja biex tnaqqas u tiġġieled il-frodi tal-VAT. Pereżempju, il-cash registers ġew soġġetti għal rekwiżiti ġodda biex tiġi eliminata kompletament it-tneħħija frawdolenti tat-tranżazzjonijiet irreġistrati, irid jingħata tqassim dettaljat tat-tranżazzjonijiet fid-dikjarazzjoni tal-VAT, u qed tingħata wkoll attenzjoni partikolari lit-titjib tal-kontrolli standard u tal-miżuri amministrattivi. Minkejja dawn il-miżuri, il-Latvja tqis li jeħtieġ li jiddaħħal il-mekkaniżmu tar-reverse charge għall-fornimenti tal-metalli parzjalment maħduma ferrużi u mhux ferrużi sabiex ma jkunx hemm telf fid-dħul tal-VAT għall-baġit pubbliku. 
            
            
               Il-fornimenti ta’ metalli parzjalment maħduma ferrużi u mhux ferrużi  huma meqjusa li huma suxxettibbli għall-frodi u, għalhekk, huma inklużi fl-Artikolu 199a(1)(j) tad-Direttiva tal-VAT. Likieku l-kundizzjoni dwar il-perjodu minimu ta’ applikazzjoni ġiet issodisfata, il-Latvja kienet tkun tista’ sserraħ fuq dan l-Artikolu biex tapplika l-mekkaniżmu tar-reverse charge. 
            
            
               Għalhekk, huwa propost li tingħata deroga għall-perjodu ta’ validità tal-Artikolu 199a tad-Direttiva tal-VAT. Għalhekk, id-deroga hija proposta sal-31 ta’ Diċembru 2018, jiġifieri sad-data ta’ skadenza tal-Artikolu 199a tad-Direttiva tal-VAT. 
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               
                  Abbażi tal-Artikolu 199a(1)(j) tad-Direttiva tal-VAT, jista’ jiġi applikat il-mekkaniżmu tar-reverse charge għall-fornimenti ta’ metalli parzjalment maħduma ferrużi u mhux ferrużi. Għadd ta’ Stati Membri diġà japplikaw ir-reverse charge abbażi ta’ din id-dispożizzjoni
                     1
                  . Likieku l-kundizzjoni tal-perjodu minimu ta’ sentejn tkun issodisfata, il-Latvja tista’ tapplika l-mekkaniżmu tar-reverse charge għall-fornimenti ta’ metalli parzjalment maħduma ferrużi u mhux ferrużi mingħajr ma titlob deroga abbażi tal-Artikolu 395 tad-Direttiva tal-VAT. 
               
               
                  Għalhekk, il-miżura proposta hija konsistenti mad-dispożizzjonijiet eżistenti tad-Direttiva tal-VAT. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
         
         
            
               L-Artikolu 395 tad-Direttiva tal-VAT.
            
            
               •Sussidjarjetà (għall-kompetenza mhux esklużiva) 
            
            
               Meta titqies id-dispożizzjoni tad-Direttiva tal-VAT li fuqha hija bbażata l-proposta, il-prinċipju tas-sussidjarjetà ma japplikax.
            
            
               •Proporzjonalità
            
            
               Id-Deċiżjoni tikkonċerna awtorizzazzjoni mogħtija lil Stat Membru wara talba tiegħu stess u ma tikkostitwixxi l-ebda obbligu.
            
            
               Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan li qed jiġi segwit, jiġifieri ċerti tipi ta’ evażjoni jew evitar fiskali f’settur speċifiku. 
            
            
               •Għażla tal-istrument
            
            
               Skont l-Artikolu 395 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi b’mod unanimu fuq proposta tal-Kummissjoni. Barra minn hekk, Deċiżjoni tal-Kunsill hija l-aktar strument adattat billi tista’ tiġi indirizzata lil Stati Membri individwali.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Din il-proposta hija bbażata fuq talba li għamlet il-Latvja u tirrigwarda biss lil dan l-Istat Membru.
               
            
            
               •Ġbir u użu tal-għarfien espert
            
            
               Ma kienx hemm bżonn ta’ għarfien espert estern.
            
            
               •Valutazzjoni tal-impatt
            
            
               Il-proposta għal Deċiżjoni ta’ Implimentazzjoni għandha l-għan li timpedixxi ċerti forom ta’ evażjoni jew ta’ evitar tat-taxxa fis-settur tal-fornimenti ta’ metalli parzjalment maħduma ferrużi u mhux ferrużi. Il-mekkaniżmu tar-reverse charge għandu jgħin lil-Latvja twaqqaf iktar tifrix tal-frodi tal-VAT bil-fornimenti tal-prodotti tal-metalli. B’riżultat ta’ dan, il-miżura ta’ deroga se jkollha impatt potenzjali pożittiv. 
            
            
               Minħabba l-kamp ta’ applikazzjoni żgħir tad-deroga u l-applikazzjoni limitata tagħha fiż-żmien, l-impatt tagħha, fi kwalunkwe każ, se jkun limitat.
            
            
               4.IMPLIKAZZJONIJIET BAĠITARJI
            
            
               Il-proposta ma għandha l-ebda implikazzjoni negattiva għall-baġit tal-UE. 
            
            
               5.ELEMENTI OĦRA
            
            
               Il-proposta tinkludi klawżola ta’ estinzjoni stabbilita sal-31 ta’ Diċembru 2018.
            
         
         
            
               2018/0270 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lil-Latvja tintroduċi miżura speċjali li tidderoga mill-Artikolu 193 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  2
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Skont l-Artikolu 193 tad-Direttiva 2006/112/KE kwalunkwe persuna taxxabbli li twettaq forniment taxxabbli ta’ merkanzija jew servizzi hija, bħala regola ġenerali, responsabbli għall-ħlas tat-taxxa fuq il-valur miżjud (VAT) lill-awtoritajiet tat-taxxa.
            
            
               (2)Skont il-punt (j) tal-Artiklu 199a(1) tad-Direttiva 2006/112/KE, l-Istati Membri jistgħu jipprevedu li l-persuna responsabbli mill-ħlas tal-VAT fuq il-fornimenti ta’ metalli parzjalment maħduma ferrużi u mhux ferrużi tkun il-persuna taxxabbli li lilha jsir il-forniment (“il-mekkaniżmu tar-reverse charge”). Il-Latvja ma għamlitx użu minn din l-għażla. 
            
            
               (3)Il-Latvja reċentement skopriet riskju għoli ta’ frodi tal-VAT fis-settur tal-metalli parzjalment maħduma ferrużi u mhux ferrużi u għalhekk tixtieq tintroduċi l-mekkaniżmu tar-reverse charge għall-fornimenti domestiċi ta’ dawn il-prodotti. 
            
            
               (4)Skont l-Artikolu 199a(1) tad-Direttiva 2006/112/KE, il-mekkaniżmu tar-reverse charge jista’ jiġi applikat sal-31 ta’ Diċembru 2018, għal perjodu minimu ta’ sentejn. Billi l-kundizzjoni tal-perjodu ta’ sentejn ma tistax tiġi ssodisfata aktar, il-Latvja ma tistax tapplika l-mekkaniżmu tar-reverse charge abbażi tal-punt (j) tal-Artikolu 199a(1) tad-Direttiva 2006/112/KE. 
            
            
               (5)B’ittra rreġistrata mal-Kummissjoni fid-9 ta’ April 2018, skont l-Artikolu 395(2) tad-Direttiva 2006/112/KE, il-Latvja talbet l-awtorizzazzjoni biex tapplika miżura li tidderoga mill-Artikolu 193 ta’ dik id-Direttiva sabiex tagħmel ir-riċevitur responsabbli għall-ħlas tal-VAT għall-forniment ta’ metalli parzjalment maħduma ferrużi u mhux ferrużi.  
            
            
               (6)F’konformità mat-tieni subparagrafu tal-Artikolu 395(2) tad-Direttiva 2006/112/KE, il-Kummissjoni, bl-ittra tal-4 ta’ Mejju 2018, bagħtet it-talba lil Stati Membri oħra u, bl-ittra tas-7 ta’ Mejju 2018, innotifikat lil-Latvija li kellha l-informazzjoni kollha meħtieġa biex tqis it-talba. 
            
            
               (7)Skont l-informazzjoni pprovduta mil-Latvja, kienu ġew identifikati skemi ta’ frodi tal-VAT fis-settur tal-prodotti tal-metall. Għalkemm il-Latvja kienet introduċiet għadd ta’ miżuri konvenzjonali biex tiġi miġġielda l-frodi tal-VAT, il-Latvja tqis li jeħtieġ li jiddaħħal il-mekkaniżmu tar-reverse charge għall-fornimenti ta’ metalli parzjalment maħduma ferrużi u mhux ferrużi sabiex jiġi evitat it-telf ta’ dħul mill-VAT għall-baġit pubbliku. 
            
            
               (8)Għalhekk, jenħtieġ li l-Latvja tiġi awtorizzata tapplika l-mekkaniżmu tar-reverse charge għall-fornimenti ta’ metalli parzjalment maħduma ferrużi u mhux ferrużi għal perjodu limitat. 
            
            
               (9)Id-deroga ma għandha l-ebda impatt negattiv fuq ir-riżorsi proprji tal-Unjoni li jirriżultaw mill-ġbir tal-VAT, 
            
            
               ADOTTA DIN ID-DEĊIŻJONI: 
            
            
               Artikolu 1
            
         
         
            
               B’deroga mill-Artikolu 193 tad-Direttva 2006/112/KE, il-Latvja hija awtorizzata tinnomina r-riċevitur tal-forniment bħala l-persuna responsabbli mill-ħlas tal-VAT fil-każ tal-forniment ta’ metalli parzjalment maħduma ferrużi u mhux ferrużi. 
            
            
               Artikolu 2
            
            
               Din id-Deċiżjoni għandha tiskadi fil-31 ta’ Diċembru 2018.
            
            
               Artikolu 3
            
            
               Din id-Deċiżjoni hija indirizzata lir-Repubblika tal-Latvja.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Ara l-lista ta’ notifiki tal-Kumitat tal-VAT: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        ĠU L 347, 11.12.2006, p. 1.